Sporočilo

03.09.2018

Uspešno delo slovenskih vojaških mentorjev v Iraku

Pripadniki 2. kontingenta Slovenske vojske na misiji Neomajna odločenost (angl. Inherent Resolve) v severnem delu Iraka so v zadnjih tednih uspešno sklenili usposabljanje generacije pripadnikov 2. bataljona 16. brigade iraških varnostnih sil. Vsem udeležencem, ki so uspešno opravili urjenje, so na sklepni slovesnosti podelili potrdila. Usposabljanje bodo nadaljevali z naslednjo rotacijo vadbencev iz 3. bataljona 9. brigade varnostnih sil v severnem delu Iraka, v kateri je 450 pripadnikov.

Slovenska vojska na misiji Neomajna odločenost v severnem delu Iraka sodeluje od 5. septembra 2016. Šest pripadnikov deluje v Erbilu, v Centru za usklajevanje usposabljanja (angl. Kurdistan Training Coordination Center – KTCC), pod vodstvom Nemčije, ene vodilnih držav na misiji. Skupaj sestavljajo mobilno skupino za usposabljanje in so vključeni v skupino za vzpostavitev partnerskih zmogljivosti (angl. Building Partner Capacity Team – BPCT). Pripadniki Slovenske vojske svetujejo kot mentorji na področjih pehotne oborožitve in taktike, temeljne medicinske pomoči, inženirstva ter zvez.